Søren Kolstrup (EL), 2000-04-14:
Enhedslisten er enig i målsætningerne for VEU-reformen, derfor tilsluttede vi os forliget i december efter moden overvejelse. Målsætningen for VEU-reformen og den lange række af lovforslag, der skal behandles i dag, er vigtige.
Vi hæfter os især ved, at mange flere voksne kortuddannede får mulighed for at gennemføre en uddannelse på faglært niveau, vi hæfter os ved, at der sikres og udvikles relevante uddannelser med anerkendte kompetencer til kortuddannede, og vi hæfter os ved, at mange flere voksne, der i dag mangler de mest elementære læse- og regnefærdigheder for at kunne begå sig på en arbejdsplads, får disse kundskaber.
Voksenundervisning og efteruddannelse handler om et personligt løft og opnåelse af faglig kompetence, men det handler jo også om, at den enkelte bliver klogere på jobbet og livet, og i en endnu bredere forstand, at retten til styrkelse af faglig uddannelse forenes med retten til almene kompetencer, der involverer drøftelse af arbejdslivets demokratisering.
Det skal ikke være nogen hemmelighed, at vi i Enhedslisten har været bekymrede for den stigende tendens, der igennem 1990'erne har været til, når man tænkte i uddannelse at tænke i meget redskabsrettede baner og sige, at nu handler det udelukkede om at læse og skrive, nu handler det udelukkende om staveplader.
Det er også derfor, vi har fundet det meget vigtigt at konstatere, at man f.eks. i loven om FVU, der netop er rettet mod de kortuddannede, har betonet, at der er mange veje, der fører til målet, altså at det er vigtigt, at man kan læse og skrive, men at der skal en bred indsats til, og at der kan være mangfoldige fag, der kan føre hen imod målet. Med skabelsen af et system med en erhvervsrettet grunduddannelse og et videregående voksenuddannelsessystem får vi skabt en ramme, der giver voksne bedre muligheder for at lære og udvikle sig igennem hele livet.
Enhedslisten ser det som centralt, at der inden for GVU ikke er deltagerbetaling, men mulighed for vederlagsfri uddannelse.
Bl.a. derfor er det mindre forståeligt, at det ikke bliver muligt at udbyde en erhvervsrettet grunduddannelse inden for social- og sundhedsuddannelserne og den pædagogiske grunduddannelse.
Det er i hvert fald to forhold, vi er levende optaget af og meget håber at der kan blive enighed om, inden disse lovforslag og den formelle behandling af dem afsluttes.
Det er selvfølgelig ikke rimeligt, at disse uddannelser, altså social- og sundhedsuddannelserne og den pædagogiske grunduddannelse, fortsat skal udbydes under åben uddannelse, altså med en høj grad af deltagerbetaling.
Men vi har så indtil videre konstateret, at hele spørgsmålet om de såkaldte SoSu'er og PKU'er er sendt til hjørnespark. Men jeg kan ikke nok understrege, at det for Enhedslisten er centralt, at spørgsmålet om disse uddannelser finder en løsning, og jeg skal spørge ministeren, hvornår ministeren forventer at kunne præsentere en løsning på problemerne med hensyn til disse uddannelser.
Men uanset disse små eller store problemer ser vi som sagt GVU som et fremskridt, men vi kan måske blive en smule bekymrede, når adgangsbetingelserne, i hvert fald generelt, kræver, at man er fyldt 25 år.
at de forudsætninger om grundskolens afgangsniveau, som også er en betingelse for at kunne gå i gang med en GVU, kan erhverves ved at deltage i et forløb inden for den forberedende voksenuddannelse.
De muligheder for uddannelser, der skabes inden for den videregående voksenuddannelse, bliver udbudt under åben uddannelse, altså med deltagerbetaling.
Vi foretrækker så absolut, at enhver form for deltagerbetaling forsvinder, men vi konstaterer i det mindste, at ministeren i fremtiden får mulighed for at se beregningsgrundlaget for fastsættelse af deltagerbetaling.
En mulighed kunne være at lægge et generelt loft over deltagerbetalingen, således at der var en vis lighed over hele landet.
For nogle starter efteruddannelse med undervisning, der giver et personligt løft, for andre er den faglige kompetence i forgrunden.
Skabelsen af en forberedende voksenuddannelse, voksenundervisning, det, der her er kaldt FVU, er et ambitiøst forsøg på at give nogle af de mange voksne, som har problemer med elementære færdigheder, et tilbud.
I lovforslaget fokuseres der på, at der er mange individuelle barrierer, som skal overvindes, for at man går i gang med frivilligt at forbedre sine grundlæggende færdigheder, men jeg vil godt understrege, at for Enhedslisten er det meget vigtigt at være opmærksom på også de organisatoriske barrierer, der eksisterer, f.eks. at arbejdsgivere kan have svært ved at se, observere, lytte til behovet hos medarbejderne eller ikke mener, at de kan undvære medarbejderne på et givet tidspunkt. Disse organisatoriske barrierer skal overvindes, hvis målet skal opfyldes.
Vi foretrækker at se efteruddannelse som en ret for alle, og derfor mener vi fortsat, at man skal arbejde energisk for at få uddannelsesplaner på alle arbejdspladser omfattende samtlige ansatte.
Men at der er nogle partier inden for forligskredsen, der har deres synspunkter, skal ikke få os til at tabe hovedet og sige, at nu er der ikke blevet gjort en dyt i meget, meget lang tid for de kortuddannede.
De er * 0 generelt blevet snydt, og derfor er det altafgørende i den her reform ikke, om man kan finde hår i suppen, men om man kan anerkende, at der endelig, langt om længe, sker noget for denne gruppe.
Det er derfor, vi har måttet sige: Det anerkender vi.
Det vil vi være med til.
Men derudover giver vi selvfølgelig ikke køb på vores generelle perspektiv: at lønmodtagerne skal have en ret, ganske uanset hvad en arbejdsgiver måtte mene, selvfølgelig.
Fordi han har lidt penge på lommen, skal han ikke ødelægge helt elementære sociale og uddannelsesmæssige rettigheder.
Det er så den diskussion, vi har haft, og vi ser den her reform som et springbræt frem mod endnu videregående reformer.
Den forberedende voksenundervisning skal integreres i daghøjskolerne.
Det er ikke nogen dårlig idé, så længe den forberedende voksenundervisning ikke får en gøgeungeeffekt, der skubber daghøjskoleundervisningen ud af daghøjskolerne.
Som led i reformen indføres statens voksenuddannelsesstøtte; det er det, man kalder SVU.
Enhedslisten ser det grundlæggende som et fremskridt, at der skabes et enstrenget støttesystem.
Vi håber, at de tidsbegrænsninger for støtte, der er lagt ind i loven, ikke vil virke begrænsende for folks uddannelsestrang.
Og så skal jeg understrege, at for Enhedslisten er det en nærmest uomgængelig forudsætning, at SVU'en ikke medfører forringelser for folk, hverken i den sum, man får i hænderne, eller i adgangen til godtgørelse. Enhedslisten er som sagt grundlæggende enig i målsætningerne for VEU-reformen.
Enhedslisten har været skeptisk over for, om redskaberne, herunder økonomien, sikrer, at kortuddannede rent faktisk kommer i uddannelse. Derfor skal jeg gøre opmærksom på, at Enhedslisten tilslutter sig de fremsatte lovforslag på baggrund af følgende generelle tilsagn, og jeg vil gerne citere det, som vi har fået regeringens side: »Udviklingen på voksen- og efteruddannelsesområdet vil naturligvis løbende blive fulgt opmærksomt, og det forekommer naturligt at gøre status over reformens virkninger efter et par år.
Viser denne status, at målet med reformen ikke i forventet omfang er på vej til at blive opfyldt, genforhandles aftalen.«
Det her kan blive en trædesten for videre skridt frem mod en generel ret for alle lønmodtagere og ikke mindst de kortuddannede.